ประกันแข่งเพิ่มคุ้มครองรถ
ประกันภัยงัดลูกเล่นกระตุ้นกำลังซื้อยุคเศรษฐกิจชะลอ เพิ่มความคุ้มครองค่าชดเชยรายได้ สุขภาพ เบี้ยต่ำกว่าหมื่นบาท
7 ต.ค. 2559

ประกันภัยงัดลูกเล่นกระตุ้นกำลังซื้อยุคเศรษฐกิจชะลอ เพิ่มความคุ้มครองค่าชดเชยรายได้ สุขภาพ เบี้ยต่ำกว่าหมื่นบาท
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า จากภาวะเศรษฐกิจชะลอตัวและกำลังซื้อของประชาชนที่ลดลง ทำให้บริษัทหันมาพัฒนาประกันภัยรถยนต์รูปแบบใหม่ ที่ให้ความคุ้มครองกรณีรถชนรถและมีค่าชดเชยรายวันขณะรักษาตัวในโรงพยาบาลจากอุบัติเหตุรถ ในชื่อ “2 บวก จัดเต็ม” หรือ “2+จัดเต็ม” ซึ่งเป็นประกันภัยรถยนต์ประเภท 2 คุ้มครองรถชน รถหาย ไฟไหม้
ทั้งนี้ ได้เพิ่มค่าชดเชยจากการเดินทางระหว่างรถยนต์เข้าอู่ครั้งละ 1,000 บาท ไม่เกิน 3 ครั้ง มีเงินชดเชยรายได้ระหว่างรักษาตัวในโรงพยาบาลจากอุบัติเหตุรถยนต์ วันละ 1,000 บาท ไม่เกิน 30 วัน/ครั้ง และสูงสุดครั้งละ 7 คน
นอกจากนี้ ยังมีบริการช่วยหลือฉุกเฉินตลอด 24 ชั่วโมง ให้ความคุ้มครองตั้งแต่ 1 แสน-1 ล้านบาท เบี้ยประกันภัยจะขึ้นอยู่กับทุนประกันหลัก หากซื้อทุนประกัน 1 แสนบาท เบี้ยจะอยู่ที่ 7,999 บาท/ปี หากซื้อทุนประกัน 1 ล้านบาท เบี้ยจะอยู่ที่ 9,900 บาท/ปี หากต้องการความคุ้มครองน้ำท่วม 1 แสนบาท ลูกค้าต้องจ่ายเบี้ยเพิ่ม 500 บาท
“เพื่อให้สอดคล้องกับภาวะเศรษฐกิจ และกระตุ้นกำลังซื้อในช่วงที่เหลือของปี การเพิ่มความคุ้มครองเหล่านี้น่าจะทำให้ประชาชนยังคงทำประกันกับเราต่อไป” นายพีระพัฒน์ กล่าว
ด้าน นายคงศักดิ์ หาญแสวงสิน ผู้จัดการฝ่ายอาวุโส ฝ่ายพัฒนาผลิตภัณฑ์ประกันภัย บริษัท ธนชาตประกันภัย กล่าวว่า ในปีนี้บริษัทคาดว่าแบบประกันประเภท 2+ จะทำเบี้ยได้ประมาณ 1,000 ล้านบาท โดยมีแบบ “2+จัดเต็ม” มาสนับสนุนยอดขายในช่วงเวลาที่เหลือของปีนี้ เน้นจับกลุ่มรถที่มีอายุมากกว่า 1 ปีขึ้นไป และเพื่อให้สอดคล้องกับภาวะเศรษฐกิจ ยังได้ร่วมมือกับบัตรเครดิตเพื่อให้ลูกค้าผ่อน 0% เป็นเวลา 10 เดือนอีกด้วย 
แหล่งข่าวจากธุรกิจประกันภัย เปิดเผยว่า ก่อนหน้านี้บริษัท สินมั่นคง ก็ได้ออกผลิตภัณฑ์ ประกัน 2+ คุ้มครองประกันสุขภาพ ประกันชั้น 2 คุ้มครองกรณีรถชนรถและสูญหาย ไฟไหม้ โดยมีความคุ้มครองประกันสุขภาพ สำหรับคนไข้ใน (IPD) ทุนประกันภัย 1 แสนบาท ราคาเบี้ย 7,750 บาท/ปี
สำหรับความคุ้มครองผู้ป่วยใน (IPD) จะได้ค่าห้อง/ค่าอาหาร/วัน สูงสุด 30 วัน/การเข้ารับการรักษา วันละ 1,000 บาท ค่าห้อง ICU/วัน สูงสุด 10 วัน/ครั้ง วันละ 2,000 บาท ค่ารักษาพยาบาลทั่วไปในโรงพยาบาล 1 หมื่นบาท/ครั้ง ค่าผ่าตัด 2 หมื่นบาท/ครั้ง และค่าแพทย์เยี่ยมไข้ครั้งละ 500 บาท ไม่เกิน 30 วัน